ET Euroopa Liidu Teataja C 99/20

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2016/C 99/07)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„KRČKO MASLINOVO ULJE”

ELi nr: HR-PDO-0005-01345 – 19.6.2015

KPN ( X ) KGT ( )

1. Nimetus(ed)

„Krčko maslinovo ulje”

2. Liikmesriik või kolmas riik

Horvaatia

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Punktis 1 esitatud nimetusele vastava toote kirjeldus

Nimetusega „Krčko maslinovo ulje” tähistatakse ekstra-neitsioliiviõli, mis mehaaniliselt korjates on saadud otse oliivipuu viljast.

Turule laskmisel peab toode „Krčko maslinovo ulje” olema järgmiste

— füüsikalis-keemiliste omadustega: — vabade rasvhapete sisaldus: ≤ 0,50 %; — peroksiidiarv: ≤ 8,0 mmol O2/kg; — eriline ekstinktsioon UV-kiirguses: K270 ≤ 0,20, K232 ≤ 2,25.

— Organoleptilised omadused: — aroom: värske oliiv, puuvili ja lehed/rohi (keskmiselt ≥ 1,0); — maitse: tervetele ja värsketele oliividele omaselt veidi mõrkjas ja terav, järgmiste näitajatega: mõrudus: keskmiselt ≥ 2,0; teravus: keskmiselt ≥ 2,0.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toodet „Krčko maslinovo ulje” toodetakse Krki saare pärismaise oliivi kultivaridest „Debela”, „Naška”, „Rošulja” ja „Slatka” – kõik koos või eraldi peavad need moodustama tootest vähemalt 80 %. Ka punktis 4 määratletud geograafilises piirkonnas kasvatatavaid kultivare võib kasutada toote „Krčko maslinovo ulje” tootmiseks, kuid neid ei tohi selles oliiviõlis olla üle 20 % ning nimetatud osakaal ei tohi oluliselt mõjutada toote kvaliteeti.

Oliivikultivaride kirjeldus:

„Debela” (sünonüümid: „Lošinjka”, „Krčka krupina”). Vili on suur ja väga mahlakas. Keskmise kaaluga (4,6 g); õli moodustab viljast kuni 20 %. Kultivar on tuule-, põua- ja külmakindel. Seda kasutatakse oliiviõli ekstraheerimiseks, aga ka lauaoliivina.

„Naška” (sünonüüm: „Drobnica”) Ümmargust ja piklikku vilja (keskmine kaal 2 g) kasutatakse oliiviõli ekstraheerimiseks; õli moodustab viljast kuni 19 %. Muid oliivikultivare tolmeldava kõnealuse kultivari saagikus on korrapärane. Nimetatud kultivar on külmaõrn ja tundlik bora-tuule suhtes.

„Rošulja” Vili on keskmise suurusega, kaalub keskmiselt 3,2 g ning õli moodustab viljast keskmiselt 19,4 %. Nimetatud kultivar on tundlik bora-tuule suhtes.

„Slatka” (sünonüüm: „Plominka”). Koonusjas vili on mahlakas, kaalub keskmiselt 2,8 g ning õli moodustab viljast 16 %. Seda küllusliku saagikusega kultivari kasutatakse õli nii ekstraheerimiseks kui ka toiduna. Kõnealune kultivar on külma- ja pakasekindel.

3.4. Tootmise erietapid, mis peavad toimuma määratletud geograafilises piirkonnas

Toote „Krčko maslinovo ulje” kõik tootmisetapid peavad toimuma määratletud geograafilises piirkonnas, millele on osutatud punktis 4.

3.5. Sellise toote viilutamise, riivimise, pakendamise jm erieeskirjad, millele registreeritud nimetus osutab

Toode „Krčko maslinovo ulje” peab olema pakendatud määratletud geograafilises piirkonnas, millele on osutatud punktis 4. Sellega hõlbustatakse oluliselt jälgitavuse kontrolle, mida oleks hoopis keerulisem teha väljaspool tootmispiirkonda; samamoodi on lihtsam säilitada kvaliteeti, mida muidu kahjustaks transportimine. Toode „Krčko maslinovo ulje” on tundlik välismõjurite (valgus, temperatuur ja õhk) suhtes, aga ka liigne vedu ja pakendamine väljaspool tootmispiirkonda võib negatiivselt mõjuda toote füüsikalis-keemilistele ja organoleptilisele omadustele. Toodet „Krčko maslinovo ulje” võib turule lasta 100 ml, 250 ml, 500 ml, 750 ml või 1 l mahutites.

3.6. Sellise toote märgistamise erieeskirjad, millele registreeritud nimetus osutab

Põllumajandusettevõtte nime kasutamine, selle erilise asukoha, toponüümide ning määratletud tootmispiirkonnas asuvas põllumajandusettevõttes (põllumajandusettevõtetes) pakendamise nimetamine on lubatud üksnes siis, kui toode on saadud oliividest, mis on korjatud kõnealuses põllumajandusettevõttes (põllumajandusettevõtetes), st punktis 4 osutatud määratletud geograafilises piirkonnas asuvatest oliivisaludest.

Mis tahes pakendis toote turule laskmisel tuleb märgisel esitada nimetus „Krčko maslinovo ulje”, mille tähtede suurus, liik ja värvus (tüpograafia) peab selgelt eristuma muust sõnastusest.

Pakendil peab olema ka logo, mis on esitatud joonisel 1.

Joonis 1

Toote „Krčko maslinovo ulje” logo

Kõigil nimetuse kasutajail, kes lasevad toote turule vastavalt selle spetsifikaadile, on õigus kasutada logo samadel tingimustel.

4. Geograafilise piirkonna täpne määratlus

Toote „Krčko maslinovo ulje” tootmine toimub eranditult Krki saarel ja väiksematel saartel, mis asuvad saare järgmiste kohalike omavalitsusüksuste halduspiires: Krki linn ning omavalitsusüksused Baška, Vrbnik, Punat, Dobrinj, Malinska-Dubašnica ja Omišalj.

5. Seos geograafilise piirkonnaga

Krki saare maastikul on olemas kõik Dinaari mäestiku ranniku- ja saarevööndile iseloomulikud, oliivikasvatuse edendamist soodustavad omadused. Saare väga mitmekesist mullapinda peetakse tavaliselt inimtekkeliseks mullaks – oliivisalude, viinamägede ja viljapuuaedade all on karbonaatmuld.

Üks Krki saare tähelepanuväärne omadus on oliivisalude alune kaljune pinnas. Seetõttu on peaaegu kõigi tööde puhul välistatud põllutöömasinate kasutamine ja seega tehakse käsitsi kõik vajalikud etapid mullaharimisest oliivide koristamiseni.

Haritava maa väikesed tükid on kujunenud Krki põllumajandustootjate hoolsa töö tulemusel. Kuhjadesse laotud üleliigseid kive on oliivikasvatajad kasutanud kuivmüüride ehitamiseks. Haritavast pinnast hinnatuim on flüšikihtidest koosnev karbonaatmuld ning valdavad on paekivist ja dolomiidist tekkinud pruunmullad, milles leidub erinevalt jaotunud, kuid enamasti suur hulk aluspõhjakivimit. Paljud oliivisalud on istutatud alale, kus on valdavad puhtast paekivist tekkinud punased mullad. Mõned oliivisalud kasvavad ka kaljusel pinnasel, mis sageli koosnevad pruunidest rähkmuldadest ja punastest muldadest. Sellistele aladele saab oliivipuid istutada üksnes pärast seda, kui kaljune pinnas on raadatud ja kividest puhastatud, maatükk kuivmüüridega piiratud, maapind tasandatud ja viljaka mullaga kaetud. Sel viisil tekkisid väikesed eraldatud maatükid (nn kazetice või škrape, rahvaasuus nimetatud škatule või particele), millele istutati oliivipuud.

Krki saarel on aasta keskmine õhutemperatuur 14,16 °C; kõige soojemad kuud on maist septembrini. Suvel on keskmine õhutemperatuur 22,8 °C; kõige külmemad kuud on detsember, jaanuar ja veebruar. Neil kuudel langeb õhutemperatuur alla 0 °C; kõige külmem on jaanuaris ja kõige soojem juulis.

Peamised tuuled on bora, jugo (sirocco) ja maestral. Oluline tuul jugo tagab oliivipuudele piisava niiskuse.

Sademed ei ole ühtlaselt jaotunud; kõige rohkem sajab sügisel ja kõige vähem suvel. Krki linnas ja selle ümbruskonnas on keskmine sademete hulk 1 070 – 1 090 mm. Teatavates piirkondades (mikrokliima alad) on sademete hulk ruutmeetri kohta 10–20 % suurem või väiksem.

Lumena langeb sademeid keskmiselt kolmel päeval aastas; maapinnale jääb lumi püsima keskmiselt ühel päeval aastas.

Toode „Krčko maslinovo ulje” on ainulaadne tänu pärismaistele kultivaridele „Debela”, „Naška”, „Rošulja” ja „Slatka”, kuna need taluvad madalaid temperatuure. Krki oliivikasvatajad on sajandite jooksul valinud välja sordid, mis on kõige paremini kohanenud sealse piirkonna tingimustega.

Hea õlisaagikusega kultivar „Debela” on tuule-, põua- ja külmakindel. Kultivar „Naška” on samuti hea õlisaagikusega ning muude sortide tolmeldaja. Oliiv „Rošulja” sisaldab rohkelt õli, mis on esmaklassilise kvaliteediga. „Slatka”-oliivid on külma- ja pakasekindlad.

Krki saare kultivaridest saadud õli alifaatsete süsivesinike sisalduse analüüsist ilmnes, et kultivari „Naška” alifaatsete süsivesinike fraktsiooni koostis erineb täielikult Krki saare muude kultivaride vastavatest näitajatest; eriti huvitav on see asjaolu veel sellepärast, et kõnealune koostis erineb täielikult ka muudest kirjanduses esitatud tuntud näidetest. Kultivari „Naška” alifaatsete süsivesinike profiil on sarnane Hispaania kultivariga „Empeltre”. See asjaolu võiks anda tunnistust õli päritolust.

Tootele „Krčko maslinovo ulje” on iseloomulik lenduvate ainete rohkusest tulenev ülekaalukas oliivi-, puuvilja- ja lehe-/rohuaroom, mis annab viimase lihvi vilja tajutavatele omadustele.

Teravus ja mõrudus (mõrudus: keskmiselt ≥ 2,0; teravus: keskmiselt ≥ 2,0) on toote „Krčko maslinovo ulje” positiivsete omaduste hulgas. Nimetatud omadused tulenevad selle õli suurest polüfenoolide sisaldusest – seega on õli oksüdeerumisvastaste omadustega, mis kaitsevad toodet oksüdeerumisest tekkiva riknemise eest. Toote „Krčko maslinovo ulje” omaduste kujunemist on oliivikasvatajad otseselt mõjutanud, pidades eelkõige silmas koristusaegu ning töötlemise kiirust ja meetodit. Oliivide varajases küpsusetapis koristamine ja nende kiire töötlemine mõjutab otseselt polüfenoolide kogust ning õli mõrudust ja teravust, millest mõlema keskmine näitaja on 2 või rohkem. Tänu varajasele koristusperioodile ja kiirele töötlemisele on väike nii õli vabade rasvhapete sisaldus (alla 0,5 %) kui ka peroksiidarv (alla 8 mmol).

Krk on Horvaatia kõige põhjapoolsem saar ja Vahemere piirkonna paik, mille ilmastikutingimused on kõige suurema kontinentaalse mõjuga. Sellistest piirkondadest pärit oliividest saab õli, milles on teadaolevalt suur hulk kaaliumoleaati ja polüfenoole. Need kaitsevad toodet „Krčko maslinovo ulje” riknemise eest ning annavad sellele värskust ja aroomi.

Külmad talved (eriti lume puhul), soojad ja kuivad suved ning kale maastik põhjustavad elustikule stressi, millele reageerides toodavad oliivid teiseseid, väärtuslikke koostisosi metaboliite (polüfenoolid), tänu millele on toode „Krčko maslinovo ulje” väga eriliste omadustega.

Tänu kohalikele keskkonnatingimustele, pärismaistele kultivaridele, inimfaktorile ning oliivi- ja oliiviõli tootmise traditsioonidele on toode nimetusega „Krčko maslinovo ulje” iseloomulike omadustega, mis on Krki saarele ainulaadsed.

Viide spetsifikaadi avaldamisele

(Viitemääruse artikli 6 lõike 1 teine lõik)

http://www.mps.hr/UserDocsImages/HRANA/KRCKO%20MASLINOVO%20ULJE/Specifikacija%20proizvoda-%20KRČKO%20MASLINOVO%20ULJE.pdf

(1) ELT L 343, 14.12.2012, lk 1.